## Pravilnik o uvjetima za odobrenje graničnih veterinarskih postaja odgovornih za veterinarske preglede proizvoda koji se unose u Republiku Hrvatsku iz trećih zemalja

### NN 72/2008 (23.6.2008.), Pravilnik o uvjetima za odobrenje graničnih veterinarskih postaja odgovornih za veterinarske preglede proizvoda koji se unose u Republiku Hrvatsku iz trećih zemalja

# MINISTARSTVO POLJOPRIVREDE, RIBARSTVA I RURALNOG RAZVOJA

**2399**

Na temelju članka 72. stavka 7. Zakona o veterinarstvu (»Narodne novine«, broj
41/07) ministar poljoprivrede, ribarstva i ruralnog razvoja donosi

## PRAVILNIK

### O UVJETIMA ZA ODOBRENJE GRANIČNIH VETERINARSKIH POSTAJA ODGOVORNIH ZA VETERINARSKE PREGLEDE PROIZVODA KOJI SE UNOSE U REPUBLIKU HRVATSKU IZ TREĆIH ZEMALJA1

Članak 1.

1) Ovim se Pravilnikom utvrđuju uvjeti za odobrenje graničnih veterinarskih
postaja nadležnih za veterinarske preglede proizvoda koji se unose u Republiku
Hrvatsku iz trećih zemalja.
2) Granična veterinarska postaja se sastoji od objekata namijenjenih
veterinarskim pregledima i pod nadzorom je graničnog veterinarskog inspektora, a
u slučaju proizvoda ribolova, službenog veterinara ili službenog agenta posebno
obučenog za pregled ribe od strane nadležnog tijela2. Granična veterinarska
postaja mora biti smještena na način da objekti predstavljaju jedinstvenu radnu
cjelinu. U slučaju kada se granična veterinarska postaja sastoji od više
objekata koji su smješteni na istom mjestu ili zemljopisnoj lokaciji, objekti se
smatraju kao jedna granična veterinarska postaja, pod istim imenom.
3) Granična veterinarska postaja mora uključivati sve objekte navedene u članku
4. ovoga Pravilnika, gdje se proizvodi životinjskog podrijetla iz trećih zemalja
prijavljuju prije unošenja u Republiku Hrvatsku, i moraju biti podvrgnuti
propisanom dokumentacijskom, identifikacijskom i fizičkom pregledu.
4) Ako zemljopisni položaj, veličina lokacije ili učinkovitije provođenje
veterinarskih pregleda to zahtijeva, granična veterinarska postaja može biti
sastavljena od više objekta (inspekcijski centar) u kojem će se provoditi
potrebni pregledi određenih kategorija proizvoda za koje je granična
veterinarska postaja odobrena.

Članak 2.

1) Ne dovodeći u pitanje provođenje odredbe članka 6. i Dodatka II. Pravilnika o
načinu obavljanja veterinarsko-zdravstvenih pregleda i kontrola proizvoda
životinjskog podrijetla u prometu preko granice Republike Hrvatske (»Narodne
novine«, broj 147/04)3, sve granične veterinarske postaje, kako bi bile odobrene
i zadržale to odobrenje, moraju osigurati objekte, osoblje, opremu te propisane
procedure u skladu s odredbama ovoga Pravilnika.
2) Prostori koji se koriste kao granična veterinarska postaja ili bilo koji
inspekcijski centar unutar te postaje moraju biti pod kontrolom graničnog
veterinarskog inspektora ili u slučaju proizvoda ribolova pod kontrolom
službenog veterinara ili službenog agenta koji je određen člankom 1. ovoga
Pravilnika.

Članak 3.

1) Nadležno tijelo u Republici Hrvatskoj predlaže da granična veterinarska
postaja poslije odobrenja bude objavljena u Službenom listu za obavljanje
pregleda svih ili nekih kategorija proizvoda. U navedenom slučaju mora dokazati
da postaja ima sve potrebne objekte, osoblje i opremu za obavljanje pregleda.
2) U Službenom listu granična veterinarska postaja biti će navedena u popisu kao
luka, zračna luka, cestovna ili željeznička lokacija. Popis sadržava kategorije
proizvoda za koje je postaja ili inspekcijski centar odobren, uključujući
detalje bilo kojeg mogućeg dodatnog ograničenja proizvoda koje može pojedina
granična veterinarska postaja kontrolirati.
3) Granična veterinarska postaja odobrena samo za određene kategorije proizvoda
mora imati objekte koji su izgrađeni na način koji osigurava provođenje
veterinarskih pregleda tih kategorija proizvoda.
4) Iznimno od stavka 3. ovoga članka, duboko smrznuto sjeme i embriji,
nusproizvodi te proizvodi od krvi životinjskog podrijetla mogu biti prevoženi na
sobnoj temperaturi u zapečaćenim kontejnerima koji imaju vlastitu regulaciju
temperature. Takvi kontejneri mogu biti pregledani na graničnoj veterinarskoj
postaji koja je na popisu za proizvode koji nisu za prehranu ljudi, a koji se
mogu pregledavati na sobnoj temperaturi.
5) Nadležno tijelo u Republici Hrvatskoj obavještava Europsku komisiju o bilo
kojoj promjeni u infrastrukturi ili procedurama na graničnoj veterinarskoj
postaji ili inspekcijskom centru koji je u okviru postaje u odnosu na promjene
popisa. Nakon što nadležno tijelo utvrdi da objekti zadovoljavaju uvjete
propisane odredbama ovoga Pravilnika Republika Hrvatska može predložiti
Europskoj komisiji promjenu kategorizacije za bilo koju graničnu veterinarsku
postaju radi izmjene popisa od strane Europske komisije.

Članak 4.

1) Objekti u odobrenoj graničnoj veterinarskoj postaji moraju biti izgrađeni,
opremljeni, održavani i njima se mora upravljati u skladu s uvjetima iz Dodatka
ovoga Pravilnika i važećih propisa Europske zajednice. Za proizvode koji nisu u
potpunosti usklađeni s higijenskim uvjetima mogu se primjenjivati dodatni
nacionalni zahtjevi u odnosu na higijenske uvjete.
2) Odobrena granična veterinarska postaja mora obvezno sadržavati sljedeću
infrastrukturu koja osigurava efektivno obavljanje poslova:
(a) Ured s opremom za komunikaciju, uključujući telefon, telefax, Kontrola
prometa i stručni sustav (*engl. Trade control and expert system – u daljnjem
tekstu: TRACES*) sistem terminal, fotokopirni aparat, svu potrebnu dokumentaciju
i potrebni prostor za arhiviranje dokumenata koja se odnosi na veterinarski
pregled proizvoda;
(b) Društvene prostorije koje se sastoje od sobe za presvlačenje, sanitarnog
čvora i opreme za pranje ruku koju upotrebljava samo osoblje koje je uključeno u
službene kontrole na graničnoj veterinarskoj postaji;
(c) Prostor za istovar pošiljke mora biti zatvoren ili pokriven krovom, osim u
slučajevima pošiljaka s vunom koja nije u kontejnerima, rasutim prerađenim
bjelančevinama koji nisu za prehranu ljudi, rasutim gnojem ili guanom, rasutim
tekućim uljem ili masnoćom koji se prevoze brodovima, i kod kojih nije
primjenjiv uvjet da moraju imati krov. Kod proizvoda pod temperaturnim režimom
namijenjenih za prehranu ljudi dodirna točka između prijevoznog sredstva i
prostora za istovar mora biti zaštićena ili zatvorena od vanjskog utjecaja
okoliša, izuzev u slučaju pošiljaka ribe gdje se primjenjuje odstupanje iz točke
5. podtočke 2. Dodatka ovoga Pravilnika, a primjenjuju se odredbe iz Priloga
III. Odjeljka VIII. Poglavlja II. točke 1. podtočke (b) Pravilnika o higijeni
hrane životinjskog podrijetla (»Narodne novine«, broj 99/07)4;
(d) Sobu za pregled u kojoj će proizvodi biti pregledani i uzeti uzorci za
daljnje analize. Prostor za uzimanje uzoraka ne mora biti odvojen od sobe za
pregled;
(e) Prikladna skladišta ili prostore za zadržavanje pošiljki koje će biti držane
ohlađene, smrznute ili na sobnoj temperaturi pod kontrolom graničnog
veterinarskog inspektora do dobivanja laboratorijskih rezultata ili rezultata
drugih istražnih postupaka.
3) U graničnoj veterinarskoj postaji odobrenoj za rukovanje s ohlađenim,
smrznutim ili proizvodima na sobnoj temperaturi mora biti omogućeno u isto
vrijeme skladištiti dovoljne količine proizvoda na svakom temperaturnom režimu.
Po potrebi graničnom veterinarskom inspektoru mora biti dozvoljen izravni
pristup toj robi u svako vrijeme. Upotreba komercijalnih objekata – skladišta u
blizini granične veterinarske postaje ili u okviru same postaje i carinskog
područja dozvoljena je samo pod kontrolom graničnog veterinarskog inspektora i
uz uvjet da su zadržani proizvodi skladišteni u odvojenim prostorijama s
mogućnošću zaključavanja komora ili zona i da su potpuno odvojeni od svih drugih
proizvoda. Dozvoljeno je skladištenje u odvojenim samostojećim kontejnerima
stalno smještenim kod područja istovara. Samostojeći kontejneri moraju biti
direktno povezani s mjestom istovara na takav način da je mjesto istovara
zaštićeno od svih vremenskih uvjeta. Dodatno skladištenje na graničnoj
veterinarskoj postaji koja je smještena na cesti, pruzi ili luci je dozvoljeno
na prijevoznim sredstvima kojima je pošiljka dopremljena u postaju za svaku
kategoriju proizvoda ako je pod kontrolom graničnog inspektora.
4) Postupanje s proizvodima namijenjenima prehrani ljudi i proizvodima koji nisu
namijenjeni prehrani ljudi mora biti u zasebnim područjima istovara,
inspekcijskim prostorijama i skladištima. Izuzetak je u slučaju ako je granična
veterinarska postaja odobrena samo za određene pakirane proizvode. U tim
slučajevima područje istovara može biti zajedničko i mora se osigurati da za
vrijeme i poslije istovara postoji potpuna odvojenost proizvoda namijenjenima
prehrani ljudi i proizvodima koji nisu namijenjeni prehrani ljudi, kako bi se
izbjegla unakrsna kontaminacija.
5) Iznimno od odredbe stavka 4. ovoga članka, na temelju procjene rizika od
strane nadležnog tijela, granična veterinarska postaja koja ima ograničeni
promet pošiljaka bilo koje kategorije pošiljaka, bilo proizvoda namijenjenih
prehrani ljudi ili proizvoda koji nisu namijenjeni prehrani ljudi, može
koristiti iste objekte za istovar, inspekciju i skladištenje za sve proizvode za
koje je odobrena, uz uvjet da se osigura vremenska odvojenost između pošiljka
različitih kategorija. U tom slučaju potrebno je osigurati odgovarajuće čišćenje
i dezinfekciju prostora između rukovanja i pregleda pošiljaka različitih
kategorija. O navedenom odstupanju i osnovnoj procjeni rizika nadležno tijelo
obavještava Europsku komisiju.

Članak 5.

1) Dodatni inspekcijski centri u odobrenim graničnim veterinarskim postajama
mogu biti predloženi od nadležnog tijela Republike Hrvatske nakon što nadležno
tijelo utvrdi da udovoljavaju uvjetima ovoga Pravilnika za stavljanje na popis
koji se objavljuje u Službenom listu. Objekti inspekcijskog centa moraju biti
prikladni za količinu i vrste različitih proizvoda koji prolaze kroz njih.
2) U slučaju kada je granična veterinarska postaja podijeljena na različiti
inspekcijske centre oni moraju:
– biti smješteni u okviru istog carinskog područja ili distrikta kao granična
veterinarska postaja pod kojom se centri vode;
– biti smješteni na prihvatljivoj udaljenosti od središnjeg ureda i pod
kontrolom graničnog veterinarskog inspektora,
– čuvati podatke o pošiljkama pregledanim u tom centru.
3) Inspekcijski centar ne mora osigurati:
– prostoriju za arhiviranje, TRACES sistem terminal te fotokopirni aparat;
– sve propise i dokumentaciju iz područja veterinarstva; ali mora imati
relevantnu dokumentaciju neophodnu za veterinarske preglede koje se provode
centru.

Članak 6.

1) U slučajevima na koje se odnosi članak 6. stavak 2. točka (b) Pravilnika o
načinu obavljanja veterinarsko-zdravstvenih pregleda i kontrola proizvoda
životinjskog podrijetla u prometu preko granice Republike Hrvatske (»Narodne
novine« br. 147/04)5, prije nego Europska komisija isključi s popisa graničnu
veterinarsku postaju u cijelosti ili djelomično s obzirom na kategoriju
proizvoda, i/ili inspekcijske centre na koje se preporuke inspekcije odnose,
prihvatljiv rok za udovoljavanje preporukama inspekcijskog izvješća računat će
se od dana primanja izvješća na hrvatskom jeziku, i to kako slijedi:
– u odnosu na nedostatke objekta (s obzirom na konstrukciju) ili broj osoblja
rok je 6 mjeseci. U slučaju kada su novi zamjenski objekti u izgradnji rok za
završetak radova može biti određeno dogovorom s Europskom komisijom za svaki
slučaj posebno.
– u odnosu na druge nedostatke rok je 3 mjeseca.
2) U slučaju postojanja potencijalno opasnog rizika za zdravlje ljudi i
životinja rokovi iz stavka 1. ovoga članka mogu biti kraći.

Članak 7.

Dodatak je tiskan u prilogu ovoga Pravilnika i njegov je sastavni dio.

Članak 8.

1) Izmjene i dopune Pravilnika o načinu obavljanja veterinarsko-zdravstvenih
pregleda i kontrola proizvoda životinjskog podrijetla u prometu preko granice
Republike Hrvatske (»Narodne novine« br. 147/04) bit će donesene do 31. prosinca
2008. godine.
2) Posebni propis iz točke 4. podtočke 5. Dodatka ovoga Pravilnika bit će
donesen do 31. prosinca 2008. godine.

Članak 9.

Ovaj Pravilnik stupa na snagu danom pristupanja Republike Hrvatske u članstvo
Europske unije.

Klasa: 011-02/08-01/2
Urbroj: 525-11-08-1
Zagreb, 12. lipnja 2008.

Ministar
**mr. sc. Božidar Pankretić**, v. r.

DODATAK

UVJETI ZA ODOBRAVANJE GRANIČNE VETERINARSKE POSTAJE

Granična veterinarska postaja mora biti izgrađena na način koji osigurava
odgovarajući stupanj higijene i onemogućava unakrsnu kontaminaciju. U
prostorijama gdje će proizvodi biti istovareni, pregledani, kontrolirani ili
skladišteni, granična veterinarska postaja ili inspekcijski centar mora imati:
– zidove s glatkim perivim površinama koji se zajedno s podovima lagano čiste i
dezinficiraju i zadovoljavajuću odvodnju;
– čiste stropove lagane za čišćenje;
– odgovarajuće prirodno i umjetno osvjetljenje;
– odgovarajuću opskrbu toplom i hladnom vodom u svim inspekcijskim sobama.

1. TEHNIČKA OPREMA

(a) Granična veterinarska postaja i inspekcijski centri moraju imati osiguranu
najmanje sljedeću opremu dostupnu cijelo vrijeme:
– opremu ili pristup opremi za vaganje pošiljaka koje su predmet pregleda;
– opremu potrebnu za otvaranje i pretragu pošiljaka koje su predmet pregleda;
– opremu za čišćenje i dezinfekciju smještenu na samoj postaji koja je prikladna
za potrebe postaje, ili učinkovit i dokumentiran sustav za čišćenje i
dezinfekciju koju provodi druga ovlaštena služba;
– opremu za održavanje temperature u kontroliranim prostorijama.
(b) Sobe za preglede moraju najmanje imati osigurano:
– stol za rad s glatkim perivim površinama laganim za čišćenje i dezinfekciju;
– opremu za uzorkovanje – pila, nož, otvarač za konzerve, sredstva za
uzorkovanje pošiljaka i kontejneri za uzorke;
– ljepljivu traku s oznakom, jasno označene numerirane plombe ili naljepnice
jasno označene kako bi se osigurala sljedivost;
– termometar za mjerenje površinske i dubinske temperature, vagu sa skalom, i PH
metar za svježe proizvode;
– opremu za odmrzavanje ili mikrovalnu pećnicu;
– prostor i opremu za skladištenje uzoraka ako to zahtijeva temperaturni režim.
Dostupni prihvatljivi kontejneri za dostavu tih uzoraka u laboratorij.
(c) Granične veterinarske postaje i inspekcijski centri koji su uvršteni na
popis za određenu kategoriju proizvoda moraju imati navedeno u podtočkama (a) i
(b) ove točke za proizvode s kojima će biti rukovano.

2. OSOBLJE

1. Granična veterinarska postaja mora biti pod nadzorom graničnog veterinarskog
inspektora ili u slučaju ako se radi o ribljim proizvodima službenog veterinara
ili službenog agenta određenog člankom 1. ovoga Pravilnika, koji je prisutan na
graničnoj veterinarskoj postaji i u inspekcijskom centru tijekom pregleda
proizvoda. Postaja mora imati dovoljno osoblja za provođenje svih propisanih
kontrola u postaji.
2. Graničnim veterinarskim inspektorima mogu pomagati posebno obučeni pomagači,
i to u sljedećim poslovima:
a) dokumentacijski pregled;
b) provođenje identifikacijskog i fizičkog pregleda, uzimanja uzoraka i
provođenju općih analiza;
c) administrativnim poslovima i procedurama.
2.1. Granični veterinarski inspektor je odgovoran za konačnu odluku o pošiljci.
2.2. U graničnoj veterinarskoj postaji mora se voditi evidencija o provedenim
obukama za osoblje koji radi na graničnoj veterinarskoj postaji u odnosu na
veterinarske preglede.

3. DOKUMENTACIJA

Dokumentacija navedena u ovoj točki mora se čuvati u graničnoj veterinarskoj
postaji.
Granični veterinarski inspektor odgovoran za preglede na graničnoj veterinarskoj
postaji i do uvođenja TRACES sustav mora imati u centralnom uredu na
raspolaganju najmanje:
1. ažurirani popis trećih zemalja ili dijelova trećih zemalja koje su odobrene
za slanje proizvoda u Republiku Hrvatsku ili gdje je to primjenjivo u određenu
zemlju članicu;
2. preslike odluka Europske zajednice ili zemalja članica s modelima
veterinarskih i zdravstvenih certifikata ili bilo kojih drugih dokumenata koji
moraju pratiti proizvode iz trećih zemalja a otpremaju se u Republiku Hrvatsku
ili gdje je primjenjivo u određenu zemlju članicu;
3. ažurirani popis objekata u trećim zemljama iz kojih je odobrena otprema
proizvoda u Europsku zajednicu ili popis odobrenih objekata na nacionalnoj
razini u slučajevima neusklađenih proiz­voda;
4. preslike odluka o sigurnosnim mjerama koje zabranjuju ili ograničavaju uvoz
proizvoda u Republiku Hrvatsku;
5. ažurirani popis odobrenih graničnih veterinarskih postaja sa svim dostupnim
podacima o tim postajama;
6. trenutni popis slobodnih zona, skladišta u slobodnim zonama, carinskih
skladišta odobrenih u članku 11. stavku 4. i operatora odobrenih u skladu s
člankom 12. Pravilnika o načinu obavljanja veterinarsko-zdravstvenih pregleda i
kontrola proizvoda životinjskog podrijetla u prometu preko granice Republike
Hrvatske (»Narodne novine« br. 147/04)6 u svim zemljama članicama;
7. ažurirani popis odobrenih objekata za prijem kanaliziranih proizvoda za tu
zemlju članicu u skladu s posebnim popisom7;
8. ažurirano važeće zakonodavstvo koje se odnosi na proizvode i procedure
veterinarskih pregleda.

4. PODACI

Podaci koji nisu uneseni u TRACES sustav na graničnoj veterinarskoj postaji
moraju se čuvati u elektronskom ili pisanom obliku, i to:
1. ažurirani podaci o pošiljkama proizvoda kojima je uvoz ili unos u Republiku
Hrvatsku bio odbijen i koje su preusmjerene. Nadležno tijelo u Republici
Hrvatskoj mora obavijestiti druge zemlje članice i Europsku komisiju o svim
podacima koji se odnose na preusmjerene pošiljke a središnje nadležno tijelo
mora ih dostaviti na svaku graničnu veterinarsku postaju.
2. podaci u skladu s posebnim propisom8 u kojem se vodi minimalna količina
podataka o životinjama i životinjskim proizvodima unesenim u Europsku zajednicu.
3. podaci o svim pošiljkama, isto tako i ponovno otpremljenih pošiljaka u skladu
s posebnim propisom9 ili uništenih ili odobrenih za drugu uporabu osim za ljudsku
upotrebu od graničnog veterinarskog inspektora na graničnoj veterinarskoj
postaji. Ovaj registar sadrži sve podatke o svakom slučaju s rokovima kada je
pošiljka odbijena, poslana u provoz ili kanalizirana i tamo gdje se zahtijeva
kakva će biti provedba.
4. podaci o svim uzorcima uzetim na graničnoj veterinarskoj postaji u svrhu
laboratorijskog testiranja, zajedno sa zadovoljavajućim ili nezadovoljavajućim
rezultatima testova.
5. podaci u skladu s Pravilnikom o smanjenoj učestalosti fizičkih pregleda
pošiljaka određenih proizvoda koje podliježu veterinarskom pregledu i kontroli,
a koje se uvoze u Republiku Hrvatsku iz država koje nisu članice Europske unije
(»Narodne novine«, broj 133/06)10 o smanjenim fizičkim pregledima pošiljki
određenih proizvoda iz trećih zemalja, ako je potrebno u elektronskom obliku što
je propisano posebnim propisom11.

5. PROCEDURE

1. Nadležno tijelo će osigurati blisku suradnju različitih službi koje su
uključene u kontrolu proizvoda iz trećih država.
2. Fizičke kontrole i identifikacijski pregledi, osim pregleda plombi, moraju se
provesti u inspekcijskim objektima. Svi pregledi moraju se provoditi na način
kako bi se izbjegla mogućnost unakrsne kontaminacije i tamo gdje je potrebno
uzimaju se u obzir kontrolirani temperaturni uvjeti pod kojima je pošiljka
prevožena. Ako se radi o proizvodima za prehranu ljudi koji nisu zapakirani, svi
pregledi moraju biti provedeni zaštićeno od vanjskih vremenskih utjecaja i mora
se omogućiti higijensko rukovanje i zaštita takvih proizvoda za vrijeme istovara
i utovara.
3. Granični veterinarski inspektor mora imati zadovoljavajuće znanje za
postupanje s odlaganjem otpada životinjskog podrijetla istovarenog s prijevoznog
sredstva u područje koje je pod njegovom nadležnosti. U slučaju kada su daljnji
postupci odlaganja otpada pod njegovom nadležnosti mora čuvati podatke o
provedenim kontrolama i utvrđenim nepravilnostima. Tamo gdje je upravljanje s
otpadom u nadležnosti drugog tijela granični veterinarski inspektor s njime
surađuje i mora imati pristup svim potrebnim relevantnim podacima.
4. Granični veterinarski inspektor mora imati zadovoljavajuće saznanje o svim
slobodnim zonama, skladištima u slobodnoj zoni, carinskim skladištima ili
opskrbljivačima brodova unutar ili blisko povezanim s područjem granične
veterinarske postaje. Moraju se provoditi redovite kontrole dobavljača i
skladišta, a podaci o tim kontrolama moraju se čuvati u uredu granične
veterinarske postaje.

\_\_\_\_\_\_
1 Pravilnikom se preuzimaju
odredbe Odluke Komisije 2001/812/EZ od 21. studenoga 2001. o uvjetima za
odobrenje graničnih veterinarskih postaja odgovornih za veterinarske preglede
proizvoda koji se unose u Zajednicu iz trećih zemalja
2 Odredbom se preuzimaju odredbe iz članka 1. Odluke Komisije 93/352/EEC
od 01. lipnja 1993. o odstupanju od uvjeta za odobrenje graničnih veterinarskih
postaja smještenih u lukama u kojima se istovaruje riba
3 Po izmjenama i dopunama Pravilnika u potpunosti će se preuzeti
odredbe Direktive Vijeća 97/78/EZ od 18. prosinca 1997. o organizaciji
veterinarskih pregleda proizvoda životinjskog podrijetla koji se u Zajednicu
uvoze iz trećih zemalja
4 Pravilnikom se preuzimaju odredbe Uredbe (EZ) br. 853/2004
Europskoga parlamenta i Vijeća od 29. travnja 2004. kojom se utvrđuju posebna
pravila higijene hrane životinjskog podrijetla
5 Po izmjenama i dopunama Pravilnika u potpunosti će se preuzeti
odredbe Direktive Vijeća 97/78/EZ od 18. prosinca 1997. o organizaciji
veterinarskih pregleda proizvoda životinjskog podrijetla koji se u Zajednicu
uvoze iz trećih zemalja
6 Po izmjenama i dopunama Pravilnika u potpunosti će se preuzeti
odredbe Direktive Vijeća 97/78/EZ od 18. prosinca 1997. o organizaciji
veterinarskih pregleda proizvoda životinjskog podrijetla koji se u Zajednicu
uvoze iz trećih zemalja
7 Po izmjenama i dopunama Pravilnika o načinu obavljanja
veterinarsko-
-zdravstvenih pregleda i kontrola proizvoda životinjskog podrijetla u prometu
preko granice Republike Hrvatske (»Narodne novine«, broj 147/04) preuzet će se
članak 8. stavak 6. Direktive Vijeća 97/78/EZ od 18. prosinca 1997. o
organizaciji veterinarskih pregleda proizvoda životinjskog podrijetla koji se u
Zajednicu uvoze iz trećih zemalja
8 Odluka Komisije 97/394/EZ: od 6. lipnja 1997 u kojoj se vodi
minimalna količina podataka o životinjama i životinjskim proizvodima unesenim u
Zajednicu, izravno se primjenjuje danom pristupanja Republike Hrvatske u
članstvo Europske unije
9 Odluka Komisije 97/152/EZ od 10. veljače 1997. o podacima koji se
upisuju u elektronsku datoteku za vraćene pošiljke životinja ili proizvoda
životinjskog podrijetla iz trećih zemalja, izravno se primjenjuje danom
pristupanja Republike Hrvatske u članstvo Europske unije
10 Pravilnikom se preuzimaju odredbe Odluke Komisije 94/360EZ od 20.
svibnja 1994. koja propisuje učestalost fizičkih pregleda pošiljaka određenih
proizvoda koje podliježu veterinarskom pregledu i kontroli, a koje se uvoze u
Republiku Hrvatsku iz država koje nisu članice Europske unije
11 Posebnim će se propisom preuzeti Direktiva Vijeća 90/675/EEZ od
10. prosinca 1990. koja utvrđuje načela upravljanja organizacijom veterinarskih
pregleda proizvoda koji se unose u Republiku Hrvatsku iz trećih zemalja

Pravilnik, NN 72/2008-2399
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)